Янктон заедно с янктонаите образуват централното разделение на сиуксите. Името янктон идва от Иханктонуан, което на техния език означава Село в края (от иханке – край и отонуе – село). В края на 18 век, янктоните и янктонаите се преместват в източните части на територията Дакота, напускайки родината си в южна Минесота и северозападна Айова. До 1804 г., когато ги срещат Луис и Кларк, янктон вече живеят по поречията на реките Джеймс, Де Мойн и Биг Сиукс Ривър в източната част на Южна Дакота и северозападна Айова, а янктонаите скитат около Биг Сиукс Ривър, Джеймс и Ред Ривър в Северна Дакота.